钦定古今图书集成/明伦汇编/宫闱典/第002卷 > 后汉
## 钦定古今图书集成/明伦汇编/宫闱典/第002卷 > 后汉

后汉，皇后之下有贵人，又置美人、宫人、采女三等。为
皇后。置大长秋及少府，属之掖庭、永巷诸令。

按：《后汉书皇后纪序》“夏殷以上后妃之制”，其文略矣。
《周礼》：“王者立后三夫人，九嫔二十七世妇，八十一女
御，以备内职焉。”后正位宫闱，同体天王夫人坐论妇
礼，九嫔掌教四德，世妇主丧祭宾客，女御序于王之
燕寝，颁官分务，各有典司。女史彤管，记功书过，居有
保阿之训，动有环佩之响。进贤才以辅佐君子，哀窈
窕而不淫其色，所以能述宣阴化，修成内则，闺房肃
雍，险谒不行也。故康王晚朝，《关睢》作讽；宣后晏起，姜
氏请愆。及周室东迁，礼序凋缺，诸侯僭纵，轨制无章。
齐桓有如夫人者六人，晋献升戎女为元妃，终于五
子作乱，冢嗣遘屯。爰逮战国，风宪逾薄，适情任欲，颠
倒衣裳，以至破国亡身，不可胜数。斯“固轻礼弛防，先
色后德”者也。秦并天下，多自骄大，官备七国，爵列八
品。汉兴，因循其号，而妇制莫釐。高祖帷薄不修，孝文
衽席无辨，然而选纳尚简，饰翫少华。自武元之后，世
增淫费，至乃掖庭三千，增级十四，妖幸毁政之符，外
姻乱邦之迹，《前史》载之详矣。及光武中兴，斲雕为朴，
六宫称号，惟皇后、贵人。贵人金印紫绶，奉不过粟数
十斛。又置美人、宫人、采女三等，并无爵秩，岁时赏赐
充给而已。汉法，常因八月算人，遣中大夫与掖庭丞
及相工，于洛阳乡中阅视良家童女十三以上，二十
以下，姿色端丽，合法相者，载还后宫，择视可否，乃用
登御。所以明慎聘纳，详求淑哲。明帝聿遵先旨，宫教
颇修，登建嫔后，必先令德，内无出阃之言，权无私溺
之授，可谓矫其敝矣。向使因设外戚之禁，编著甲令，
改正后妃之制，贻厥方来，岂不休哉！虽御己有度，而
防闲未笃，故孝章以下，渐用色授，恩隆好合，遂忘淄
蠹。自古虽主幼时艰，王家多衅，必委成冢宰，简求忠
贤，未有专任妇人，断割重器。惟秦芊太后始摄政事，
故穰侯权重于昭王，家富于嬴国。汉仍其谬，知患莫
改。东京皇统屡绝，权归女主，外立者四帝，临朝者六
后，莫不定策帷帟，委事父兄，贪孩童以久其政，抑明
贤以专其威。任重道悠，利深祸速。身犯雾露于云台
之上，家婴缧绁于圄犴之下，湮灭连踵，倾辀继路，而
赴蹈不息，燋烂为期，终于陵夷，大运沦亡神宝，《诗》《书》
所叹，略同一揆。故考列行迹，以为《皇后本纪》。虽成败
事异，而同居正号者，并列于篇。其以私恩追尊，非当
时所奉者，则随它事附出。亲属别事，各依列传。其馀
无所见，则系之此纪，以缵“西京外戚”云尔。

按《礼仪志》注，臣昭曰：汉立皇后，国礼之大，而志无其
仪，良未可了。案蔡质所记立宋皇后仪，今取以备阙
云。尚书令臣嚣、仆射臣鼎、尚书臣旭、臣乘、臣滂、臣谟、
臣诣稽首言：伏惟陛下履干则坤，动合阴阳。群臣大
小，咸以长秋宫未定，遵依旧典，章表仍闻历时。乃听
令月吉日，以宋贵人为皇后，应期正位。群生兆庶，莫
“不式舞。《易》称：‘受兹介祉’，《诗》云：‘干禄百福，子孙千亿’。万
方幸甚，今吉日以定。臣请太傅、太尉、司徒、司空、太常
条列礼仪，正处上群，臣妾无得上寿如故事。臣嚣、臣
鼎、臣旭、臣乘、臣滂、臣谟、臣诣愚暗不达大义，诚惶诚

庙，母仪天下。故有莘兴殷，姜任母周，二代之隆，盖有
内德。长秋宫阙，中宫旷位，宋贵人秉淑媛之懿，体山
河之仪，威容昭耀，德冠后庭。群寮所咨，人曰宜哉。卜
之蓍龟，卦得承乾。有司奏议，“宜称绂组，以临兆民。今
使太尉袭使持节奉玺绶，宗正祖为副，立贵人为皇
后，往践尔位，敬宗礼典，肃慎中馈，无替朕命，永终。”天
禄皇后初即位章德殿，太尉使持节奉玺绶，天子临
轩，百官陪位，皇后北面，太尉住盖下，东向，宗正大长
秋西向。宗正读册文毕，皇后拜称“臣妾”毕，住位。太尉
袭授玺绶。中常侍长乐太仆高乡侯览长跪受玺绶，
奏于殿前。女史授婕妤，婕妤长跪受，以授昭仪，昭仪
受，长跪以带皇后。皇后伏起，拜称“臣妾”讫，黄门鼓吹
三通，鸣鼓毕，群臣以次出。后即位，大赦天下。皇后秩
比国王。即位威仪，赤绂玉玺。

按《百官志》：大长秋一人，二千石。本注曰：“承秦将行宦
者。景帝更为大长秋，或用士人。中兴常用宦者。职掌
奉宣中宫命，凡给赐宗亲及宗亲当谒见者，关通之。
中宫出，则从。”丞一人，六百石。本注曰：“宦者。”

张晏曰皇后卿

中宫仆一人，千石。本注曰：宦者，主驭。本注曰：太仆。秩
二千石。中兴省汰减，秩二千石，以属长秋。

中宫谒者令一人，六百石。本注曰：“宦者。”中宫谒者三
人，四百石。本注曰：“宦者。主报中章。”

中宫尚书五人，六百石。本注曰：“宦者。主中文书。”
中宫私府令一人，六百石。本注曰：“宦者。主中藏帑帛
诸物”，裁衣被补浣者皆主之。丞一人。本注曰：“宦者。”

丁孚《汉仪》曰：“中宫藏府令，秩千石，仪比御府令。”

中宫永巷令一人，六百石。本注曰：“宦者。”主宫人。丞一
人。本注曰：“宦者。”

中宫黄门冗从仆射一人，六百石。《本注》曰：“宦者。主中
黄门冗从。”

丁孚《汉仪》曰：“给事中宫侍郎六人，比尚书郎，宦者为之。给事黄门四人，比黄门侍郎。给事羽林郎一人，比羽林将，虎贲官骑下。”

中宫署令一人，六百石。本注曰：“宦者。主中宫请署天
子数。”女骑六人，丞、复道丞各一人。本注曰：“宦者。复道
丞主中阁道。”

中宫药长一人，四百石。本注曰：“宦者。”

右属大长秋。本注曰：承秦有詹事一人，位在长秋上，
亦宦者，主中诸官。成帝省之，以其职并长秋。是后皇
后当法驾出，则中谒中宦者职吏权兼詹事，奉引讫
罢。宦者诛后，尚书选兼职吏一人奉引云。其中长信
长乐宫者，署少府一人，职如长秋，及馀吏皆以宫名
为号，员数秩次，如中宫长乐五官吏朱瑀之类是也。
《本注》曰：“帝祖母称长信宫，故有长信少府。长乐少府，
位在长秋上，及职吏皆宦者，秩次如中宫。长乐。又有
卫尉仆，为太仆，皆二千石，在少府上；丞六百石，其崩
则省，不常置。”

掖庭令一人，六百石。《本注》曰：“宦者。掌后宫贵人采女
事。”

《汉官》曰：“吏，从官百六十七人，待诏五人，员吏十人。”

左右丞、暴室丞各一人。本注曰：“宦者。暴室丞主中。妇
人疾病者，就此室治。其皇后、贵人有罪，亦就此室。”
永巷令一人，六百石。本注曰：“宦者，典官婢，侍使。”

《汉官》曰：“员吏六人，吏从官三十四人。”

丞一人，本注曰：“宦者。”

《汉官》曰：“右丞一人，暴室一人。”

御府令一人，六百石。《本注》曰：“宦者，典官婢，作中衣服
及补浣之属。”

《汉官》曰：“员吏七人，吏从官三十人。”

丞、织室丞各一人，《本注》曰：“宦者。”

《汉官》曰：“右丞一人。”

中藏府令一人，六百石。《本注》曰：“掌中币帛金银诸货
物。”丞一人。

《汉官》曰：“员吏十三人，吏从官六人。”

内者令一人，六百石。《本注》曰：“掌中布张诸衣物。”左右
丞各一人。

《汉官》曰：“从官禄士一人，员吏十九人。”

右属“少府。”

按《独断》：“天子、诸侯、后妃、夫人之别名。天子之妃曰后，
后之言后也；诸侯之妃曰夫人，夫之言扶也；大夫曰
孺人，孺之言属也；士曰妇人，妇之言服也；庶人曰妻，
妻之言齐也。公侯有夫人，有世妇，有妻，有妾。皇后赤
绶玉玺，贵人緺綟，金印緺綟色似绿。　天子后立六
宫之别名。三夫人，帝喾有四妃，以象后妃四星，其一
明”者为正妃，三者为次妃也。九嫔，夏后氏增以三三
而九，合十二人。《春秋》天子一取十二，夏制也。二十七
世妇，殷人又增三九二十七，合三十九人。八十一御
女，周人上法帝喾正妃又九九八十一，增之合百二
十人也。天子一取十二女，象十二月。三夫人九嫔。诸侯一取九女，象九州。一妻八妾，卿大夫一妻二妾，士
一妻一妾。　汉制，帝嫡妃曰皇后，帝母曰皇太后，帝
祖母曰太皇太后，其众号皆如帝之称。秦汉以来，少
帝即位，后代而摄政，称皇太后，诏不言制。汉兴，惠帝
崩，少帝弘立，太后摄政。哀帝崩，平帝幼，孝元王皇后
以太皇太后摄政。和帝崩，殇帝崩，安帝幼，和熹邓皇
后摄政。孝顺帝崩，冲帝、质帝、桓帝皆幼，顺烈、梁后摄
政。桓帝崩，今上即位，桓思、窦后摄政。后摄政，则后临
前殿朝群臣。后东，而少帝西面。群臣奏事上书，皆为
两通，一诣太后，一诣少帝。